CELEX: 32019D0513
Language: bg
Date: 2019-03-26 00:00:00
Title: Решение (EC) 2019/513 на Комисията от 26 март 2019 година относно рамката за сигурност за Европейската програма за промишлено развитие в областта на отбраната

27.3.2019   
               
               
                  BG
               
               
                  Официален вестник на Европейския съюз
               
               
                  L 85/43
               
            
         РЕШЕНИЕ (EC) 2019/513 НА КОМИСИЯТА
         от 26 март 2019 година
         относно рамката за сигурност за Европейската програма за промишлено развитие в областта на отбраната
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 249 от него,
         като има предвид, че:
         
                     (1)
                  
                  
                     Европейската програма за промишлено развитие в областта на отбраната (1) (наричана по-нататък „Програмата“) е програмата за периода 2019—2020 г. за компонента за развитие на способностите на Европейския фонд за отбрана.
                  
               
                     (2)
                  
                  
                     По отношение на обработването на класифицирана информация в Програмата се прилага Решение (ЕС, Евратом) 2015/444 на Комисията (2).
                  
               
                     (3)
                  
                  
                     Като се имат предвид специфичните особености на Програмата и ролята на държавите членки в нея, държавите членки, на чиято територия са установени бенефициерите, могат да класифицират новата информация, създадена при изпълнението на действие за развитие, като създадат рамка за сигурност за тази цел преди подписването на споразумението за отпускане на безвъзмездни средства,
                  
               ПРИЕ НАСТОЯЩОТО РЕШЕНИЕ:
         
            Член 1
            Класифициране на информация
            
               1.   В контекста на Програмата първоизточникът на класифицирана нова информация, създадена при изпълнението на действие за развитие, се определя от държавите членки, на чиято територия са установени бенефициерите.
            
            
               2.   За тази цел тези държави членки могат да вземат решение за създаването на специфична рамка за сигурност за защитата и обработването на класифицирана информация, свързана с действието, и информират Комисията за това.
            
            
               3.   Такава рамка за сигурност не засяга възможността Комисията да разполага с достъп до информацията, необходима за изпълнението на действието.
            
            
               4.   Ако тези държави членки не създадат такава специфична рамка за сигурност, Комисията създава рамката за сигурност за действието в съответствие с разпоредбите на Решение (ЕС, Евратом) 2015/444.
            
            
               5.   Приложимата рамка за сигурност за действието трябва да бъде осигурена най-късно преди подписването на споразумението за отпускане на безвъзмездни средства.
            
         
         
            Член 2
            Влизане в сила
            Настоящото решение влиза в сила в деня след деня на публикуването му в Официален вестник на Европейския съюз.
         
         
            Съставено в Брюксел на 26 март 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  Създадена с Регламент (ЕС) 2018/1092 на Европейския парламент и на Съвета от 18 юли 2018 г. за създаване на Европейска програма за промишлено развитие в областта на отбраната с цел подкрепа на конкурентоспособността и иновационния капацитет на отбранителната промишленост на Съюза (ОВ L 200, 7.8.2018 г., стр. 30).
         
            (2)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).